Die heerlike naam Jesus | Vrye Gereformeerde Kerke in Suid-Afrika
Home Die heerlike naam Jesus Drukker-vriendelike weergaweDatum: 1990 ?Predikant: Ds RH BremmerGeskrif: Heidelbergse Kategismus (Sondag 1-52)Hoofstuk: 11
Teks: Sondag 11 H. K. Sing: Ps. 113: 1 en 3
Die mooie naam Jesus is deur en deur 'n Israelitiese naam, maar moenie vergeet nie in die Nuwe-Testament is daar maar een wat die naam met reg gedra het: Ons Heiland die Seun van God. Een van die opstellers van die kategismus Zacharius Ursinus het by hierdie sondag geskrywe: die naam Jesus is die hoofsom van die Evangelie en tegelyk die skild teen alle aanvegtinge. Die eeue deur het die gemeente van Christus dit verstaan. Dink aan die bekende lied: Daar ruis langs die wolke 'n lieflike naam, wat hemel en aarde verenig te saam. Die digter het dit groots en wyd gesien, en voeg daaraan toe: Geen naam is daar soeter en beter vir die hart. Ook dit is waar, daarby mag nie vergeet word nie dat om die soet van die naam te kan dra, Jesus die bitter pad van lyding end uit moes loop. Vanmiddag/more spreek ek oor: DIE HEERLIKE NAAM Jesus Die naam is voluit Israelities; Die naam word deur die Seun van God gedra; Die naam dwing tot posisie keuse. I Gemeente klein woordjies het in die Bybel en ook in ons belydenis partymaal 'n diep betekenis. So is dit ook so met die woordjie "en" waarmee die tweede artikel van die apostoliese geloofsbelydenis begin. Ons bely: EN in Jesus Christus, sy enige gebore Seun ons Here. Deur die ene woordjie "en" word die eerste artikel, oor God die Vader en ons skepping met die tweede, oor God die Seun en ons verlossing verbind. Deur die ene woordjie "en" word direk ons skepping aan ons verlossing gekoppel. Tog is daar tussen die twee, die geweldige kloof van ons val in sonde! Oor die rebellie van ons, die mens in die paradys, word in die twaalf artikels met geen woord gepraat nie.